ХЭЖЭНГЫН АЙМАГ

МУНИЦИПАЛЬНА БАЙГУУЛАМЖЫН

ҺУРГУУЛИИН УРДАХИ ҺУРАЛСАЛАЙ

МУНИЦИПАЛЬНА АВТОНОМНО ЭМХИ ЗУРГААН

ХҮҮГЭДЭЙ СЭСЭРЛИГ «СЭСЭГ»

**Үхибүүдэй буряад хэлэндэ**

**hонирхол таталга ба хэлэлгэ хүгжөөлгэ**

 Автор: Цыденова Светлана Николаевна,

2-хи бага бүлгэмэй хүмүүжүүлэгшэ

2021 он

Түрэлхи хэлэмнай зүрхэндэмнай адли,

 Түби дэлхэй дээр гансал юм даа,

 Түрэлхи хэлэмнай угаймнай захяа ,

 Түүхымнай урасхалай долгин ха юм даа.

 **Дулгар Доржиева**

Би, Цыденова Светлана Николаевна, Хэжэнгэ нютагай « Сэсэг» гэhэн хүүгэдэй сэсэрлигэй хоердохи бага бүлгэмэй хүмүүжүүлэгшэ болоноб. Манай бүлгэмдэ 34 үхибүүд ябадаг.18 басагад,16 хүбүүд, эдэнэй гурбаниинь ород үхибүүд болоно.

 Энэ шэнэ hуралсалай эхиндэ болоhон гэртэхинэй суглаан дээрэ, манай хоердохи багашуулай бүлгэмые буряад хэлэеэ хүгжөөлгын экспериментальна бүлгэм болгохо гэhэн шиидхэбэри абтаhан байна. Мүнөө сагта ехэ олон залуушуул буряад хэлэн дээрэ дуугарнагүй, ойлгоногүй.Тиимэhээ үхибүүдынь баhал буряад хэлэеэ мэдэнэгүй, ород хэлэтэй болонхой. Энэ дурадхалыемнай гэртэхимнай дуратайгаар дэмжэн абаhан байна.

 Мүнөө сагай эрилтын ёhоор, үхибүүдые бага балшар наhанhаань түрэлхи хэлэн дээрэнь hургаха , буряад хэлэндээ дуратайгаар хүмүүжүүлхэ гэhэн харюусалгатай зорилго, манай хүмүүжүүлэгшэдэй урда табигдаhан байна.

Үхибүүд анха түрүүн хэлэндэ ороходоо , эхэ эсэгынгээ , аха эгэшынгээ заажа, хэлэжэ үгэhэн хэлэн дээрэ, хэлэжэ hурана гээшэ. Заажа үгэhэн хэлэн дээрэ ухаагаа гүйлгэжэ, алибаа юумэн тухай зүбөөр ойлгожо абаад, хэлэжэ hурана. Хэлэн, ухаан бодол хоёр хоорондоо нягта холбоотой гээшэ. Үхибүүдэй хэлэлгэ хүгжөөхэ, hайжаруулха баяжуулхын түлөө ажал бүхэн, үхибүүдэй ухаан бодолые хүгжөөхэ, баяжуулха зорилготой байха еhотой гээшэ. Бидэ энэ ажалаа гэртэхинтэеэ нягта холбоотойгоор ябуулнабди. Гэртэхимнай ехэ анхаралтайгаар, дуратайгаар бухы ажалдамнай hайндэрнүүдтамнай хабаадалсадаг.

 Мүнөө иимэ сагта онлайн аргаар ажал ябуулдагбди. Үшөө тиихэдээ буряад хэлэнэй, тамирай , хүгжэмэй багшанартай нягта холбоотой хүдэлнэбди. Олон наадануудые буряад хэлэн дээрэ наадуулдагбди, дуунуудые , шүлэгүүдые сээжэлдэдэгбди гэхэ мэтын ажалнуудые ябуулнабди. Хэлэлгэ хүгжөөлгэ хадаа хэшээл бүхэндэ , хэшээлhээ гадууршье , саг үргэлжэ байха еhотой гээшэ.

Тиимэhээ бидэ хүмүүжүүлэгшэд хоердохи багашуулай бүлгэмhөө эхилэн,оршон тойрон байдалые, хүнүүдэй ажал хүдэлмэриие, сагай ушаралые,анхаралтайгаар ажаглуулжа hурганабди, тэрэнэй hуури дээрэ хэлэ хүгжөөлгын хүдэлмэри ябуулнабди. Үхибүүдые өөрынгөө hанал бодолые эли тодоор, ойлгостойгоор хэлэхэ шадалтай болгохо еhотойбди. Үхибүүдэй хэлэ хүгжөөлгэдэ хүмүүжүүлэгшын хөөрөөн тон шухала гээшэ. Хүмүүжүүлэгшын хөөрөөн алишье талаhаа жэшээ боложо үгэнэ.Үхибүүд наадаха ехэ дуратайнууд, тиимэhээ хэлэ хүгжөөлгын хэшээл бүхэндэ , үхибүүдэй наhанда тааруулан элдэб наадануудые, арадай аман зохеолнуудые, таабаринуудые, оньhон үгэнүүдые хэрэглэдэгбди.

Арадай аман зохеол буряад хэлэлгэ хүгжөөлгэдэ ехэ нүлөө, туhа хургэнэ. Наадажа хэшээл үнгэргэхэдэ үхибүүдтэ hонирхолтой байна, хэшээлдээ үгтэhэн даабари, түргэн hайнаар хадуужа абана.Үхибүүд удхатай hайн багахан хөөрөөнүүдые зохеоно, дүүрэн мэдүүлнүүдээр харюу үгэхэ гэжэ hурана оролдоно. Тиихэдээ үшөө үхибүүдэй наhанда тааруулан багахан онтохонуудые найруулан табинабди. Ганса буряад арадай бэшэ, харин ород арадай онтохонуудые буряадшалан табиха гэжэ оролдонобди.

Эндэ үхибүүдэй хэлэ хүгжөөлгэдэ ехэ туhа нүлөө үзүүлнэ. Богонихон шүлэг, таабари сээжэлдүүлнэбди. Бүхы абяануудые зүбөөр үгүүлэлгын ажал ябуулдагбди. Үхибүүдэй шэнэ үгэнүүдые ойлгожо абахадань, ухаан бодолыень хүдэлгэхэдэнь ехэ туhатай байдаг. Хүмүүжүүлэгшын табиhан асуудалда үхибүүдэй үгэhэн харюу дүүрэн, удхынгаа талаар эли тодо , ойлгостой байха еhотой. Үхибүүдэй аман хэлэлгэ hайнаар хүгжөөхын тула хүмүүжүүлэгшэд иимэ зорилгонуудые урдаа табинабди.

 Сэсэрлигэй үхибүүдые гансал аман хэлэлгын хүсөөр юумэ ойлгожо, ухаагаа хүдэлгэдэг гэжэ мэдэнэбди. Тиимэhээ үхибүүдэй хоер наhатай болотороо ойлгожо абаhан үгэнүүдэй нөөсые, үдэр бүри хэшээл бүхэндөө шэнэ үгэнүүдээр баяжуулха, тэдэнээ аман хэлэлгэдэ хэрэглүүлжэ hурганабди. Үхибүүдэй хэлэлгэеэ хүгжөөхэ, hайжаруулха, баяжуулха хүдэлмэри манай үүргэ болоно. Үхибүүн хэлэндэ ороходоо ехэ хүнүүдые hажаажа хэлэндэ ороно.

 Хуугэдэй сэсэрлигтэ үхибүүн хүмүүжүүлэгшынгээ хэлэһые шагнажа, ойлгожо абадаг. Аман хэлэлгэдээ хэрэглэнэ гээшэ, тиимэhээ хэшээлhээ гадуур, ажалдаа баhа элдэб hонин методико хэрэглэнэбди. Хэшээл бүхэнөө hонирхолтойгоор, элдэб хэрэгсэлнүүдые, аргануудые мүнөө үеын технологинуудые хэрэглэн үнгэргэхэ еhотойбди. Үхибүүдые бага наhанhаань түрэл хэлэндэнь hургалга , үхибүүдэй саашанхи ажабайдалда ехэ нүлөө үзүүлнэ. Үхибүүдые түрэл хэлэндээ дуратай, еhо заншалаа мэдэхэ болгохо ажаябуулгада арадай аман зохеол үргэнөөр хэрэглэхэ ёhотойбди.